《法云寺观元照禅师藏怀素藏真律公帖题其后》
清代·晏贻琮

粥香长者善调香，优昙华钵金轮王。庄严妙相三十二，夜放顶轮真毫光。

我师头陀现本色，须弥照耀东南方。天晴无风日开霁，蠹书一一珊瑚装。

中有藏真律公帖，目未及睹眉先扬。想当解衣气磅礴，笔力可挽千石强。

真龙矢矫自空下，飞腾入腕何茫茫。须臾百纸立扫尽，墨痕一缕中藏芒。

王氏之间伯仲耳，神妙不数崔与张。弇州论书以年断，强作解事欺聋盲。

师归兜率已千载，字向纸轮犹轩昂。护持幸仗佛力大，恒沙算数知无量。

千文一卷绝可惜，面目虽是神先亡。流传要亦自有数，书妙所贵刻手良。

从来得师笔外意，宋人独许涪翁黄。天门荡荡不可至，日暮怅望疲津梁。

低徊掩卷复三叹，跋尾为君歌此章。

作者简介：湖南新化人，字幼瑰，号湘门。嘉庆十二年举人。尝客居京师、金阊。为诗刻苦，存诗矜慎。卒年二十九。有《过且过斋诗集》。